**Sigrun Marie Møgedal** (født 27. desember 1943) er en norsk lege, helsearbeider og politiker. Hun er kjent for sin innsats i bekjempelsen av hiv/aids og har vært statssekretær i Jens Stoltenbergs første regjering.

Møgedal er utdannet lege og avla i 1968 cand.med.-graden ved Universitetet i Oslo. Hun har diplom i tropemedisin og hygiene. Møgedal har arbeidet innenfor bistands- og utviklingssektoren, både i utlandet og i Norge, og er beskrevet som en sentral person i sektoren.

Fra 1971 til 1980 arbeidet hun i Nepal, opprinnelig utsendt av Den norske Tibetmisjon. Hun var fra 1971 til 1976 lege i landets offentlige helsetjeneste og fra 1977 til 1982 direktør for helse i United Mission to Nepal. Etter å ha vendt tilbake til Norge arbeidet hun fra 1983 til 1987 i Kirkens Nødhjelp, der hun ledet arbeid med evaluering. Møgedal ble så direktør ved Det norske Diakonhjems internasjonale senter, der hun var fra 1987 til 1998. Fra 1998 til 2000 var hun seniorrådgiver i NORAD. Hun har også hatt verv i Verdens helseorganisasjon (WHO), der hun særlig har gjort seg bemerket for sin innsats i Det globale aids-, tuberkulose og malariafondet (*Global Fund to Fight Aids, Tuberculosis and Malaria*). Fra 2002 var Møgedal også rådgiver i UNAIDS. I 2005 ble hun utnevnt til norsk hiv/aids-ambassadør.

Møgedal har hatt en rekke verv i norsk og internasjonalt kirkeliv. Fra 1990 til 1998 var hun leder for Mellomkirkelig råd og i årene 1997 til 2000 var hun visepresident i Det Lutherske Verdensforbund. Møgedal har vært leder i Oslo bispedømmeråd.

Møgedal har vært aktiv i Arbeiderpartiet, der hun har vært medlem av partiets internasjonale utvalg. Hun var fra 1993 til 1994 medlem av den offentlige Nord/Sør-Bistandskommisjonen. Fra 27. mars 2000 til 18. oktober 2001 var Møgedal statssekretær for utviklingssaker i Utenriksdepartementet.

Utmerkelser
-----------

Kongen utnevnte i 2010 Møgedal til ridder av 1. klasse av St. Olavs Orden «for hennes innsats for internasjonalt helsearbeid.» I 2008 ble hun utnevnt til offiser i Den nasjonale fortjenstorden i Frankrike for innsats for å fremme samarbeid mellom Frankrike og Norge om arbeid i utviklingsland.

Referanser
----------

1. 1 2 3 4 5 6 7 8 9  «Sigrun Møgedal 60 år 27. desember», *NTBtekst*, 5. desember 2003.
2. 1 2  «Stoltenbergs helsetropp»[*død lenke*], *Dagens Medisin*, 13. april 2000.
3. ↑  «Ansikt til ansikt: Forskeren som politikerens døråpner» Arkivert 13. oktober 2007 hos Wayback Machine. *Bladet «Forskning»*, nr. 5, 2003.
4. ↑  «Dr Sigrun Møgedal», Global Health Workforce Alliance, WHO.
5. ↑  «Sigrun Møgedal: Misjonæren som holder øye med Kvarme»[*død lenke*], *Utdanningsnytt*, 7. april 2005.
6. ↑  Utenriksdepartementet. «Statssekretærer 1948 -», regjeringen.no
7. ↑  Statssekretærene i Jens Stoltenbergs første regjering (17.03.2000-18.10.2001) Arkivert 20. januar 2018 hos Wayback Machine. Statssekretærarkivet ved NSD.
8. ↑  Utnevnelser til St. Olavs Orden, kongehuset.no, 8. desember 2010.
9. ↑  «Fransk heder til Sigrun Møgedal for globalt helsesamarbeid», Utenriksdepartementet, 17. desember 2008.

Eksterne lenker
---------------

* *Artikkelen har ingen egenskaper for politikerdatabaser i Wikidata*
* Overrekkelse av St. Olavs Orden til Sigrun Møgedal tale ved Jonas Gahr Støre